**Ministru kabineta noteikumu projekta**

**“Grozījumi Ministru kabineta 2010.gada 30.marta noteikumos Nr.302 „Noteikumi par akcīzes nodokļa nodrošinājumiem”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Pamatojoties uz Ministru kabineta 2015.gada 16.februāra rīkojuma Nr.78 „*Par Valdības rīcības plānu Deklarācijas par Laimdotas Straujumas vadītā Ministru kabineta iecerēto darbību īstenošanai*” pielikumā „*Valdības rīcības plāns Deklarācijas par Laimdotas Straujumas vadītā Ministru kabineta iecerēto darbību īstenošanai*” ietverto deklarācijā doto uzdevumu Nr.004. (Nr.4.5.) „Īstenosim ēnu ekonomikas apkarošanas pasākumus un aktīvi vērsīsimies pret nodokļu nemaksāšanu, pastiprinātu uzmanību pievēršot kontrabandas, pievienotās vērtības nodokļa krāpšanas, „aplokšņu” algu, nelegālās nodarbinātības apkarošanai”, 2015.gada 24.martā apstiprināts Tiesībaizsardzības iestāžu Rīcības plāns 2015.gadam cīņā pret akcīzes preču nelikumīgu apriti Latvijā, 2.3.1.apakšpunktā paredzot, ka legālās aprites pārkāpumu apkarošanai nepieciešams izstrādāt grozījumus normatīvajos aktos, nosakot specifiskākus (stingrākus) nosacījumus speciālo atļauju (licenču) darbībai ar tabakas izstrādājumu ražošanu saņemšanai, kā arī nosakot būtiski lielāku minimālā akcīzes nodokļa nodrošinājuma lielumu tabakas izstrādājumu ražotājiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2010.gada 30.marta noteikumi Nr.302 „Noteikumi par akcīzes nodokļa nodrošinājumiem” nosaka kārtību, kādā iesniedz, administrē, dzēš un atdod alkoholisko dzērienu, tabakas izstrādājumu un naftas produktu akcīzes nodokļa nodrošinājumus. Lai saņemtu akcīzes nodokļa nodrošinājuma apliecību nodokļu maksātājam Valsts ieņēmumu dienestā ir jāiesniedz iesniegums, kuram jāpievieno akcīzes nodokļa nodrošinājuma apliecinoša dokumenta oriģināls – saistību izpildes apdrošināšanas polise un apdrošinātāja apstiprināts maksājumu apliecinošs dokuments par polisē norādītās apdrošināšanas prēmijas samaksu, kredītiestādes galvojums vai drošības naudas iemaksu apliecinošs dokuments. Ja nodokļu maksātājs iesniegumu un tam pievienotos dokumentus akcīzes nodokļa nodrošinājuma apliecības saņemšanai vai pārreģistrācijai iesniedz elektroniski, nodokļu maksātājam tāpat vai nu jāierodas Valsts ieņēmumu dienestā, lai iesniegtu akcīzes nodokļa nodrošinājumu apliecinoša dokumenta oriģinālu vai arī jānosūta to pa pastu. Līdz ar to nepieciešams noteikt, ka iesniegums akcīzes nodokļa nodrošinājuma apliecības saņemšanai vai pārreģistrācijai un tam pievienotie dokumenti iesniedzami Valsts ieņēmumu dienestā elektroniskā veidā, izmantojot Valsts ieņēmumu dienesta elektroniskās deklarēšanas sistēmu. Tāpat ir nepieciešams nodrošināt nodrošinājuma apliecības izsniegšanu tikai elektroniskā veidā. Šobrīd akcīzes nodokļa nodrošinājuma minimālais apmērs darbībām ar tabakas izstrādājumiem ir noteikts 14 220 *euro*, kas akcīzes nodokļa vērtības izteiksmē ir pietiekams tikai 256 kg tabakas jeb tabakas lapu vai 164 tūkst. cigarešu. Tai pat laikā, ja uzņēmuma rīcībā ir 256 kg tabakas (pietiekams minimālajam nodrošinājumam), tas var saražot aptuveni 260 tūkst. cigarešu, kas nozīmē, ka nodrošinājums varētu tikt pārsniegts par 40%.Valsts ieņēmumu dienests, veicot komercdarbības ar tabakas izstrādājumiem analīzi laika posmā no 2010.gada, par pamatu ņemot komersantu darbību atliktās akcīzes nodokļa maksāšanas režīmā, secināja, ka vislielākais akcīzes nodokļa tabakas izstrādājumiem neiekasēšanas risks ir saistīts ar tabakas izstrādājumu ražošanas un pārvietošanas procesu. Pēdējo gadu laikā Latvijā cigarešu ražošanu (pēdējos 20 gadus Latvijā no tabakas izstrādājumiem tiek ražotas tikai cigaretes) veica 2 komersanti, abiem no tiem par būtiskiem cigarešu aprites pārkāpumiem tika anulētas speciālās atļaujas (licences). Kaut uz pasaules lielo cigarešu ražotāju fona abu Latvijas ražotāju apjomi bija niecīgi, vienam no tiem ražošanas apjomi atsevišķos mēnešos pārsniedza 1,7 milj. *euro* akcīzes nodokļa izteiksmē. Arī vidējais viena pārvietojuma apjoms konkrētajam ražotājam bija 273 tūkst. *euro* akcīzes nodokļa izteiksmē. Vidēji viena pilnas kravas automašīna pārvieto ap 10 milj. cigarešu, kas akcīzes nodokļa izteiksmē ir vismaz 866,8 tūkst. *euro*. Līdzšinējā Valsts ieņēmumu dienesta prakse liecina, ka neviens no tabakas izstrādājumu ražotājiem, kas veikuši cigarešu ražošanu kopš 2010.gada, nav strādājuši tikai legālajam tirgum, tātad šis segments uzskatāms par visaugstākā riska grupu. Pie tam, šobrīd spēkā esošo 4 licenču ietvaros, komersanti 1-1,5 gada laikā nav uzsākuši ražošanu, kas neliecina par stabilu vēlmi veikt visai sarežģīto cigarešu ražošanas procesu. Pie tam, visiem šiem komersantiem, ņemot vērā iegādātās izejvielas, nodrošinājums ir tuvu izlietojuma robežai.Analizējot komersantu veiktos tabakas izstrādājumu pārvietojumus atliktā akcīzes nodokļa maksāšanas režīmā konstatēts, ka vidēji viena pārvietojuma vērtība atliktā akcīzes nodokļa maksāšanas režīmā akcīzes nodokļa izteiksmē ir 205 000 *euro*. Tāpat ir bieži gadījumi, kad vienlaicīgi viens komersants atliktā akcīzes nodokļa maksāšanas režīmā saņem vairākas tabakas izstrādājumu kravas un tajā pat laikā arī nosūta vairākas tabakas izstrādājumu kravas. Līdz ar to, vienlaicīgi pārvietošanā esošo tabakas izstrādājumu akcīzes nodokļa summa var pārsniegt un dažkārt arī pārsniedz viena miljona *euro* un vairāk robežu. Tāpat jāņem vērā apstāklis, ka akcīzes nodokļa vispārējā nodrošinājuma minimālais apjoms tika noteikts 2010.gadā ņemot vērā tā brīža situāciju un arī akcīzes nodokļa likmes. Būtisku ietekmi uz komercdarbību atliktā akcīzes nodokļa maksāšanas režīmā atstāj akcīzes nodokļa likmju ikgadēja paaugstināšana. Šo izmaiņu rezultātā jau šobrīd liela daļa komersantu strādā ar vispārējā akcīzes nodokļa nodrošinājuma minimālo apjomu, kas pārsniedz 500 000 *euro.*Līdz ar to, šobrīd noteiktais minimālais akcīzes nodokļa nodrošinājums 14 220 *euro* apmērā darbībai ar tabakas izstrādājumiem ir neadekvāti mazs un neatbilst patiesajam komercdarbības veikšanai nepieciešamā minimālā nodrošinājuma apjomam, līdz ar to rada lielu risku neiekasēt akcīzes nodokli pilnā apmērā. Saskaņā ar 2014.gada 17.decembra grozījumiem likumā „Par akcīzes nodokli”, kas stājās spēkā 2015.gada 1.janvārī, ar 2015.gada 1.aprīli ar akcīzes nodokli ir apliekamas arī tabakas lapas. Tā kā tabakas lapas Eiropas Savienībā šobrīd vēl nav harmonizēta akcīzes prece, tad šo produktu aprite (pārvadāšana, uzglabāšana, realizācija) tiek uzraudzīta ievērojami vājāk, nekā pārējiem tabakas izstrādājumiem. Tabakas lapas ir augsts riska avots nelegālu cigarešu ražošanai, kas pastiprina jau esošos riskus šajā nozarē. Tādējādi, lai novērstu iespējamību neiekasēt akcīzes nodokli, nodrošinātu atbilstoša līmeņa aprites kontroli un mazinātu nelikumīgas tabakas izstrādājumu ražošanas risku licencētās tabakas izstrādājumu ražotnēs, kā arī iespējamos riskus nelegālu tabakas izstrādājumu apritei legālos uzņēmumos, darbībām ar tabakas izstrādājumiem nepieciešams noteikt minimālo akcīzes nodokļa vispārējā nodrošinājuma apjomu 500 000 *euro*.Savukārt, lai netiktu apgrūtināta tādu komersantu, kuri veic tikai tādu tabakas izstrādājumu realizāciju, kuriem saskaņā ar likumu „Par akcīzes nodokli” tiek piemērots atbrīvojums no akcīzes nodokļa, piemēram, veic kuģu apgādi, tirdzniecību „D” tipa muitas noliktavās u.c., vai arī darbība ir saistīta tikai ar tabakas lapām, smēķējamo tabaku, cigarillām, cigāriem, vai augu cigaretēm, akcīzes nodokļa vispārējā nodrošinājuma minimālā likme 14 220 *euro* netiek paaugstināta.Vienlaikus nepieciešams noteikt pārejas periodu komersantiem, kuriem uz šo noteikumu spēkā stāšanās brīdi jau ir spēkā esoša speciālā atļauja (licence) apstiprināta noliktavas turētāja darbībai, nosakot, ka vispārējā nodrošinājuma minimālais lielums 500 000 *euro* piemērojams no 2016.gada 1.aprīļa.Tāpat esošā noteikumu 48.punkta redakcija nosaka, ka nepieciešamo vispārējā nodrošinājuma apjomu var samazināt, izņemot pārvietošanai, piemērojot kādu no punktā minētajām atlaidēm. Savukārt 41.1punkts nosaka vispārējā nodrošinājuma lieluma aprēķināšanas kritērijus, bet 53.punkts nosaka, ka iesniegtā nodrošinājuma lielums nedrīkst būt mazāks par summu ko veido 41.13., 41.14. un 41.15.apakšpunktā noteiktie lielumi un šī norma tiek piemērota arī komersantiem, kuriem atbilstoši noteikumu 48.punktam, piemērots vispārējā nodrošinājuma samazinājums. Tā kā 48.punktā noteiktais var radīt pārpratumus saistībā ar nepareizu izpratni, nepieciešams precizējošs labojums.  |
| 3. | Projekta izstrādē iesaistītās institūcijas | Valsts ieņēmumu dienests |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nodokļu maksātāji, kuriem izsniegta speciālā atļauja (licence) apstiprināta noliktavas turētāja darbībai ar tabakas izstrādājumiem. Saskaņā ar Valsts ieņēmumu dienesta rīcībā esošo informāciju šobrīd 31 komersantam ir izsniegtas speciālās atļaujas (licences) apstiprināta noliktavas turētāja darbībai ar tabakas izstrādājumiem, no kuriem 5 komersantiem pēc noteikumu grozījumu spēkā stāšanās būs nepieciešams paaugstināt akcīzes nodokļa vispārējā nodrošinājuma minimālo lielumu.  |
| 2. | Tiesiskā regulējuma ietekme uz tautsaimniecību un administratīvo slogu | Tiks samazināts administratīvais slogs nodokļu maksātājiem, paredzot elektronisku dokumentu iesniegšanas procesu un nodrošinājuma apliecības saņemšanu, tādejādi pilnībā nodrošinot vienas pieturas aģentūras principu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrība tika informēta par noteikumu projekta izstrādes uzsākšanu, publicējot uzziņu 2015.gada 12.jūnijā Finanšu ministrijas interneta mājas lapas sadaļā „Sabiedrības līdzdalība”. |
| 2. | Sabiedrības līdzdalība projekta izstrādē | Projekts izstrādāts sadarbībā ar Tabakas izstrādājumu ražotāju nacionālo asociāciju.  |
| 3. | Sabiedrības līdzdalības rezultāti | Tabakas izstrādājumu ražotāju nacionālā asociācija izteica priekšlikumus par noteikumu projektu un atbalstīja akcīzes nodokļa vispārējā nodrošinājuma ieviešanu tabakas izstrādājumu ražošanas, apstrādes un pārstrādes procesam 500 000 *euro* apmērā.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Normatīvā akta izpilde tiks nodrošināta esošo institūciju līdzšinējo funkciju un cilvēkresursu ietvaros. Jaunu valsts institūciju izveidošana nav nepieciešama un papildu finansējums nav nepieciešams. |
| 3. | Cita informācija | Nav |
|  |  |

*Anotācijas III, IV un V sadaļa – projekts šīs jomas neskar.*

finanšu ministra vietā -

izglītības un zinātnes ministre M.Seile

28.10.2015. 15.25

1374

I.Kukurs

67120103, Ilmars.Kukurs@vid.gov.lv